Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

L’estat espanyol havia preparat un pla premeditat contra l’independentisme abans de la tardor. De fet, la repressió de la maquinària política, judicial i mediàtica fa temps que es cou a foc lent a Madrid. Juan Luis Cebrián, el president del grup Prisa, que edita El País, ja va avançar el 20 de febrer de 2017 alguns dels detalls del pla que l’estat espanyol ha aplicat contra l’independentisme.

En una entrevista a El Mundo signada per l’aristòcrata i ex-diputada del PP Cayetana Álvarez de Toledo –vinculada a la FAES–, Cebrián ja anticipava la repressió contra el referèndum de l’1-O, l’aplicació del 155 i l’intent de dividir les forces republicanes.

Sobre el referèndum d’autodeterminació, deia: ‘El govern [espanyol] ha d’exercir el seu poder legítim. Fins ara no ho ha fet. Ha desviat la responsabilitat cap al Tribunal Constitucional.’ Afegia que la Generalitat només tenia el suport ‘dels seus mitjans afins, un poder relatiu, i uns 10.000 o 100.000 manifestants’. Sobre això, el pronòstic de Cebrián ha estat ben errar, en vista de les grans mobilitzacions contra la repressió i el rècord històric de vot independentista a les eleccions del 21-D.

Encara parlant de l’1-O, assegurava que el govern espanyol havia de fer recaure ‘tot el pes de la llei’, prohibint el referèndum i, si no s’acatava, aplicar el 155. ‘La Guàrdia Civil hi és per al que convingui’, va etzibar. I sobre el 155, deia: ‘Suspensió del govern de la Generalitat. Del president de la Generalitat. De la presidenta del parlament. D’un, dos, tres càrrecs públics. Dels qui hagin convocat el referèndum. Acabats. Ocupes tu el poder.’

Aquesta descripció, amagant la violència policíaca sota l’eufemisme de ‘pes de la llei’ i l’enviament de la Guàrdia Civil, encaixa amb el pla que ha executat l’estat espanyol contra el referèndum i amb el cop d’estat del 155 i l’ocupació de la Generalitat.

Cebrián també adduïa que Catalunya no tenia prou poder polític –parlava dels vots, de la consciència social, dels diners i de les armes– per a independitzar-se. I predeia: ‘El debat ja no seria quan aconseguiran la independència, si no quan recuperaran l’autonomia’